PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2012/FH/3/1/038	Bratislava, 20. augusta 2012	

Protimonopolný úrad Slovenskej republiky, odbor koncentrácií v správnom konaní 
č. 0018/OK/2012 začatom dňa 16.07.2012 na základe oznámenia koncentrácie podľa § 10 ods. 10 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľa Asseco Poland Spółka Akcyjna so sídlom Ul. Olchowa 14, 35 – 322 Rzeszów, Poľská republika prostredníctvom splnomocneného zástupcu advokátskej kancelárie STANĚK VETRÁK & PARTNERI, s.r.o. so sídlom Vlčkova 18, 811 06 Bratislava, v mene ktorej koná JUDr. Anton Staněk, advokát a konateľ, vo veci koncentrácie podnikateľov Asseco Poland Spółka Akcyjna so sídlom Ul. Olchowa 14, 35 – 322 Rzeszów, Poľská republika a Asseco Central Europe, a. s. so sídlom Trenčianska 56/A, 821 09  Bratislava  

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou, ktorá má vzniknúť podľa § 9 ods. 1 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov na základe verejnej ponuky spoločnosti Asseco Poland Spółka Akcyjna so sídlom Ul. Olchowa 14, 35 – 322 Rzeszów, Poľská republika na prevzatie akcií spoločnosti Asseco Central Europe, a. s. so sídlom Trenčianska 56/A, 821 09  Bratislava, ktorá bude vyhlásená za podmienok tak, ako to vyplýva z Emisného prospektu predloženého poľskému Úradu pre finančné služby dňa 27.04.2012. 

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 16.07.2012 podaním zaevidovaným pod č. 2362/2012 podnikateľom Asseco Poland Spółka Akcyjna so sídlom Ul. Olchowa 14, 35 – 322 Rzeszów, Poľská republika (ďalej len „Asseco Poland“) prostredníctvom splnomocneného právneho zástupcu - advokátskej kancelárie STANĚK VETRÁK & PARTNERI, s.r.o. so sídlom Vlčkova 18, 811 06 Bratislava, v mene ktorej koná JUDr. Anton Staněk, advokát a konateľ (ďalej len „právny zástupca“) doručené oznámenie koncentrácie (ďalej len „Oznámenie koncentrácie“) podľa § 10 ods. 10 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom oznámil koncentráciu, ktorá má vzniknúť na základe verejnej ponuky spoločnosti Asseco Poland na prevzatie akcií spoločnosti Asseco Central Europe, a. s. so sídlom Trenčianska 56/A, 821 09  Bratislava (ďalej len „Asseco CE“), ktorá bude vyhlásená za podmienok tak, ako to vyplýva z Emisného prospektu predloženého poľskému Úradu pre finančné služby dňa 27.04.2012. 

2.	Na základe tohto oznámenia sa dňa 16.07.2012 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vo veci predmetnej koncentrácie, ktorému bolo pridelené číslo 0018/OK/2012.

3.	Po doplnení predmetného oznámenia koncentrácie podľa § 10 ods. 12 zákona a vyhlášky úradu č. 204/2009 Z. z., ktorou sa ustanovujú podrobnosti o náležitostiach oznámenia koncentrácie v znení neskorších predpisov (ďalej len „Vyhláška“), účastníkmi koncentrácie začala plynúť v súlade so znením § 11 ods. 1 zákona dňa 08.08.2012 lehota 25 pracovných dní na vydanie rozhodnutia vo veci predmetnej koncentrácie.

4.	Z Oznámenia koncentrácie a jeho doplnení vyplynulo, že oznámená koncentrácia má vzniknúť získaním priamej výlučnej kontroly podnikateľa Asseco Poland nad podnikom podnikateľa Asseco CE, a teda že v prípade predmetnej transakcie ide o koncentráciu podľa § 9 ods. 1 písm. b) zákona, ktorá podlieha kontrole úradu podľa § 10 ods. 1 písm. b) bod 2 zákona.

5.	Účastníkom konania v prípade predmetnej koncentrácie je podnikateľ Asseco Poland, ktorý získava nad podnikom podnikateľa Asseco CE priamu výlučnú kontrolu.

6.	Účastníkom koncentrácie v prípade predmetnej koncentrácie je podnikateľ Asseco Poland na strane nadobúdateľa kontroly a podnikateľ Asseco CE na strane nadobúdaného subjektu. 

7.	Ako vyplýva z Oznámenia koncentrácie podnikateľ Asseco Poland je akciová spoločnosť založená podľa poľského práva, ktorá sa zaoberá poskytovaním proprietárneho softvéru tretích strán a s tým súvisiacich služieb, IT službami, poradenstvom a vzdelávaním, infraštruktúrou a súvisiacimi službami, ponúkaných tiež v rámci outsourcingu odvetví trhu, ako je bankovníctvo a financie, verejná správa a podniky. 

8.	Ako vyplýva z Oznámenia koncentrácie spoločnosť Asseco Poland je v Slovenskej republike činná v oblasti poskytovania ERP systémov ako aj v oblasti služieb vývoja a integrácie softvéru šitého na mieru pre finančný a pre verejný sektor, ale iba v obmedzenej miere prostredníctvom cezhraničných predajov.

9.	Podnikateľ Asseco CE je akciovou spoločnosťou, založenou podľa slovenského práva. Podľa Oznámenia koncentrácie spoločnosť Asseco CE podniká v oblasti systémovej integrácie a dodávok softvérových  produktov, riešení, technológií a služieb pre finančné inštitúcie, štátny sektor a komerčné spoločnosti. Portfólio spoločnosti tvoria bankové a poistné informačné systémy, systémy pre platobné karty, DWH (datawarehouse) a MIS (manažérsky informačný systém), e-commerce (softvérové vybavenie pre elektronický obchod), call centrá (softvérové vybavenie pre call centrá), credit scoring (softvér pre hodnotenie zákazníkov) a riešenia šité na mieru.

10.	Ako vyplýva z Oznámenia koncentrácie spoločnosť Asseco CE pôsobí na území Slovenskej republiky v oblasti poskytovania IT služieb, v oblasti poskytovania balíkového softvéru,  v oblasti poskytovania telekomunikačných služieb, ako aj v oblasti poskytovania iných ako IT služieb.

11.	Z predložených podkladov vyplynulo, že účastníci koncentrácie Asseco Poland a Asseco CE pôsobia na území Slovenskej republiky v oblasti poskytovania ERP systémov ako aj v oblasti služieb vývoja a integrácie softvéru šitého na mieru pre finančný a pre verejný sektor.

12.	Avšak ako vyplýva z Oznámenia koncentrácie a jeho doplnení, po uskutočnení predmetnej koncentrácie v zmysle § 5 ods. 1 Vyhlášky žiadny z trhov nebude predmetnou koncentráciou ovplyvnený. Predmetná koncentrácia nepovedie k spoločnému trhovému podielu 15 % alebo viac na rovnakom tovarovom relevantnom trhu, na ktorom pôsobia účastníci koncentrácie a ani k individuálnemu trhovému podielu 25 % alebo viac na relevantnom trhu, ktorý je trhom dodávok vo vzťahu k tovarovému relevantnému trhu.

Záver

13.	Po vyhodnotení všetkých získaných podkladov a informácií úrad dospel k záveru, že posudzovaná koncentrácia značne nenaruší účinnú súťaž na relevantnom trhu, najmä v dôsledku vytvorenia alebo posilnenia dominantného postavenia alebo by koordinácia súťažného správania bola v rozpore s ustanovením § 4 ods. 1.

14.	Z predložených informácií a podkladov v Oznámení koncentrácie a jeho doplnení úrad zistil, že nie je dôvod na vydanie rozhodnutia s odôvodnením v plnom rozsahu. 

15.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e:

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

Mgr. Daniela Lukáčová	  	 
     riaditeľka odboru koncentrácií		

Rozhodnutie sa doručuje:

STANĚK VETRÁK & PARTNERI, s.r.o.
JUDr. Anton Staněk 
advokát a konateľ
Vlčkova 18
811 06  Bratislava